
În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul comun asupra proiectului de Lege privind aprobarea Ordonanţei de urgenţă a Guvernului nr.61/2013 pentru reglementarea unor măsuri financiar-fiscale, transmis, pentru dezbatere în fond, Comisiei pentru industrii şi servicii şi Comisiei pentru buget, finanţe şi bănci, cu nr.P.L.x 284 din 17 septembrie 2013.
În raport cu  obiectul şi conţinutul său, proiectul de lege face parte din categoria legilor organice.

                    PREŞEDINTE,                                             PREŞEDINTE,

                      Iulian Iancu                                             Gheorghe Dragomir                                                  

R A P O R T  C O M U N
asupra proiectului de Lege privind aprobarea Ordonanţei de urgenţă

a Guvernului nr.61/2013 pentru reglementarea unor măsuri financiar-fiscale

În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii şi Comisia pentru buget, finanţe şi bănci au fost sesizate în fond cu dezbaterea proiectului de Lege privind aprobarea Ordonanţei de urgenţă a Guvernului nr.61/2013 pentru reglementarea unor măsuri financiar-fiscale, transmis cu P.L.x 284/2013 din 17 septembrie 2013 şi înregistrat la comisii sub nr.4c-3/362/2013 din 18 septembrie 2013, respectiv nr.4c-2/396/2013 din 17 septembrie 2013.
Conform dispoziţiilor art.75 din Constituţia României, republicată şi ale art.92, alin.(9), pct.2 din Regulamentul Camerei Deputaţilor republicat, cu modificările şi completările ulterioare Camera Deputaţilor este Cameră decizională pentru acest proiect de lege.

Proiectul de lege a fost adoptat de Senat în şedinţa din 10 septembrie 2013.

Proiectul de lege a fost avizat favorabil de Consiliul Legislativ, cu adresa nr.542 din 13 iunie 2013.

Comisia pentru politică economică reformă şi privatizare si Comisia juridică, de disciplină şi imunităţi, au avizat favorabil proiectul de lege, cu avizele nr.4c-1/238 din 24 septembrie 2013, respectiv nr.P.L.284 din 24 septembrie 2013.
Proiectul de lege are ca obiect de reglementare reducerea arieratelor către bugetul general consolidat, ca una din ţintele convenite prin scrisoarea de intenţie şi Memorandumul tehnic de înţelegere din Aranjamentul Stand-By de tip preventiv dintre România şi Fondul Monetar Internaţional. 

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările ulterioare, membrii Comisiei pentru buget, finanţe şi bănci şi cei ai Comisiei pentru industrii şi servicii au examinat proiectul de lege şi documentele conexe, în şedinţe separate în data de 1 octombrie 2013, respectiv 2 octombrie 2013.

Din numărul total de 32 de membri ai Comisiei pentru buget, finanţe şi bănci au participat la şedinţă 30 deputaţi, respectiv 29 deputaţi din totalul de 32 de membri ai Comisiei pentru industrii şi servicii.

În conformitate cu prevederile art.54 şi 55 din Regulamentul Camerei Deputaţilor, cu modificările şi completările ulterioare, la şedinţa Comisiei pentru buget, finanţe şi bănci, au participat, în calitate de invitaţi, domnul Dan Manolescu – secretar de stat la Ministerul Finanţelor Publice, şi domnul Bogdan Găurean – secretar de stat la Ministerul Transporturilor, iar la dezbaterea din cadrul Comisiei pentru industrii şi servicii, domnul Bogdan Găurean – secretar de stat la Ministerul Transporturilor.
În urma dezbaterilor, membrii Comisiei pentru industrii şi servicii şi cei ai Comisiei pentru buget, finanţe şi bănci au hotărât, cu majoritate de voturi, să propună plenului Camerei Deputaţilor adoptarea proiectului de lege privind aprobarea Ordonanţei de urgenţă a Guvernului nr.61/2013 pentru reglementarea unor măsuri financiar-fiscale în forma adoptată de Senat.
În raport de obiectul şi conţinutul său, proiectul de lege face parte din categoria legilor organice.

                     PREŞEDINTE,                                         PREŞEDINTE,

                       Iulian Iancu                                          Gheorghe Dragomir
                      SECRETAR,                                            SECRETAR,
               Radu Bogdan Ţîmpău                                Mihai-Aurel Donţu      
Consilier palamentar, Ioan Bivolaru





Consilier parlamentar, Daniel Mărăcineanu             

Consultant parlamentar, Monica Tudor                                                        

